หุ้นตกลงทุนอะไรดี
ช่วงนี้ตลาดหุ้นร่วงต่ำสุดในรอบ 14 เดือน ปรับลดลงมาแล้ว 12.58% มีหลายคนมองว่าเป็นโอกาสที่ดีที่จะลงทุนในกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) เพื่อเป็นเงินเก็บไว้ใช้จ่ายในยามเกษียณ และยังได้สิทธิลดหย่อนภาษี
29 ก.ค. 2558

ช่วงนี้ตลาดหุ้นร่วงต่ำสุดในรอบ 14 เดือน ปรับลดลงมาแล้ว 12.58% มีหลายคนมองว่าเป็นโอกาสที่ดีที่จะลงทุนในกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) เพื่อเป็นเงินเก็บไว้ใช้จ่ายในยามเกษียณ และยังได้สิทธิลดหย่อนภาษี 
แต่เมื่อต้นเดือน ก.ค.ที่ผ่านมา กรมสรรพากรได้มีการปรับเกณฑ์การลงทุนใน LTF/RMF ใหม่ เกี่ยวกับเงินได้ที่จะนำมาคำนวณเป็นฐานในการซื้อ LTF/RMF เพื่อลดหย่อนภาษีนั้นเป็น “เงินได้พึงประเมินที่ได้รับซึ่งต้องเสียภาษีเงินได้ในปีนั้น” ซึ่งเปลี่ยนไปจากเดิมที่กำหนดไว้ว่าเป็น “เงินได้พึงประเมิน” โดยให้มีผลบังคับใช้ในปีภาษี 2558 เป็นต้นไป 
หลายคนก็ยังงงๆ ไม่ค่อยเข้าใจ วันนี้จึงขออธิบายอีกทีว่า รายได้ที่จะนำมารวมคำนวณเพื่อซื้อ LTF/RMF นั้นจะต้องเป็นรายได้ที่เสียภาษีเท่านั้น ซึ่งต่างจากเดิมที่สามารถนำรายได้ที่แสดงในแบบ ภ.ง.ด.ทั้งหมด ทั้งรายได้ที่เสียภาษีและไม่เสียภาษี มาเป็นฐานเพื่อซื้อ LTF/RMF ได้เลย
สำหรับรายได้ที่ต้องเสียภาษี เช่น เงินเดือน ค่าล่วงเวลา โบนัส รวมทั้งรายได้จากวิชาชีพอิสระ เช่น หมอ นักบัญชี นักกฎหมาย สถาปนิก วิศวกร เป็นต้น
ส่วนรายได้ที่ไม่ต้องเสียภาษี ซึ่งตามเกณฑ์ใหม่ไม่สามารถนำมารวมเป็นฐานในการคำนวณซื้อ LTF/RMF ได้ก็มีหลายประเภท เช่น เงินรางวัลจากการถูกสลากกินแบ่งรัฐบาล กำไรจากการขาย LTF ที่ขายคืนแบบถูกเงื่อนไข เงินที่ได้รับจากกองทุนสำรองเลี้ยงชีพเมื่ออายุ 55 ปีขึ้นไป เป็นต้น
สรุปว่า เกณฑ์การลงทุนใน LTF/RMF ที่เปลี่ยนใหม่จะกระทบกับคนที่นำรายได้ซึ่งไม่ต้องเสียภาษีมารวมคำนวณเป็นฐานเพื่อซื้อ LTF/RMF เท่านั้น ส่วนคนที่นำเฉพาะรายได้ที่เสียภาษีมาคิดเป็นฐานอยู่แล้ว ก็จะไม่ได้รับผลกระทบจากการเปลี่ยนแปลงหลักเกณฑ์ในครั้งนี้แต่อย่างใด
ทั้งนี้ การลงทุนซื้อหน่วยลงทุนกองทุน LTF/RMF นำมาลดหย่อนได้รายการละ 15% ของรายได้พึงประเมิน และไม่เกินรายการละ 5 แสนบาท หรือรวมกัน 2 รายการใช้สิทธิ1 ล้านบาท  
แม้ว่าจะมีข่าวว่าการลดหย่อนค่าซื้อหน่วยลงทุนกองทุน LTF ที่มีกำหนดลดหย่อนถึงปี 2559 นั้น แต่กรมสรรพากรก็ยังไม่ได้ตัดสินใจว่าจะต่ออายุให้หรือไม่ แต่หากไม่ต่ออายุสิทธิภาษี LTF ต่อไป ผู้เสียภาษียังสามารถไปใช้สิทธิในการซื้อกองทุน RMF แทนได้